Дзяржаўная ўстанова адукацыі

«Сярэдняя школа №13 г. Мазыра»

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

 «ВЫКАРЫСТАННЕ ЭФЕКТЫЎНЫХ АРФАГРАФІЧНЫХ ЗАДАННЯЎ

ПРЫ ВЫВУЧЭННІ ВУЧЭБНАГА ПРАДМЕТА «БЕЛАРУСКАЯ МОВА»

ЯК СРОДАК РАЗВІЦЦЯ ПАЗНАВАЛЬНАЙ АКТЫЎНАСЦІ ВУЧНЯЎ

НА II СТУПЕНІ АГУЛЬНАЙ СЯРЭДНЯЙ АДУКАЦЫІ»

Дзядкоўская Ірына Мікалаеўна,

настаўнік беларускай мовы і літаратуры

+375 29 536 99 60;

 e-mail: irinaded4883@gmail.com

1. Інфармацыйны блок

* 1. Назва тэмы вопыту

Выкарыстанне эфектыўных арфаграфічных заданняў пры вывучэнні вучэбнага прадмета “Беларуская мова” як сродак развіцця пазнавальнай актыўнасці вучняў на II ступені агульнай сярэдняй адукацыі.

1.2. Актуальнасць вопыту

У адукацыйным стандарце базавай адукацыі па вучэбнаму прадмету “Беларуская мова” падкрэсліваецца, што працэс навучання павінен быць накіраваны на развіццё здольнасцей і інтарэсаў вучняў, арганізацыю работы па выпрацоўцы практычных уменняў і навыкаў, спосабаў дзейнасці, развіццё і ўдасканаленне вуснага і пісьмовага маўлення. Неабходна так наладжваць адукацыйны працэс, каб вучні асэнсоўвалі кожную моўную адзінку, арыентуючыся на асаблівасці яе ўжывання ў маўленні, сістэматычна і паслядоўна фарміравалі і развівалі арфаграфічныя навыкі [1].

Недахопы ў арфаграфічнай пісьменнасці сведчаць пра недастатковае развіццё маўлення вучняў, неразуменне значэнняў слоў, іх частак, сэнсавых і граматычных адносін паміж словамі. Паслабленне ўвагі да моўнай арфаграфічнай сістэмы ўплывае на фарміраванне і развіццё канкрэтных маўленчых уменняў (арфаграфічных уменняў і навыкаў). Менавіта таму ў сваёй практыцы вялікую ўвагу надаю развіццю пазнавальнай актыўнасці вучняў як сродку фарміравання і развіцця арфаграфічнай пісьменнасці.

Прааналізаваўшы вынікі дыягностыкі ўзроўню пазнавальнай актыўнасці і пазнавальнай патрэбнасці вучняў 5 класа (методыкі: «Дыягностыка ўзроўню пазнавальнай актыўнасці вучняў» (Г. І. Шчукіна, Т. І. Шамава); «Дыягностыка пазнавальнай патрэбнасці» (В. С. Юркевіч), прыйшла да высновы, што ўсяго 16% вучняў маюць высокі ўзровень пазнавальнай актыўнасці. Толькі 24% вучняў могуць самастойна знайсці адказ на пастаўленае пытанне, 32% эмацыянальна адносяцца да цікавых для іх заданняў (дадатак 3). Вынікі кантрольнага дыктанта, праведзенага ў 5 класе, паказалі, што толькі 24% вучняў напісалі яго на высокім і дастатковым узроўнях, 52% – на здавальняючым і нізкім узроўнях (дадатак 3).

Лічу, што развіццё пазнавальнай актыўнасці на ўроках беларускай мовы з’яўляецца сродкам удасканалення арфаграфічных уменняў і навыкаў, развіцця лагічнага мыслення, паказчыкам інтэлектуальнай, моўнай і духоўнай культуры вучня.

1.3. Мэта вопыту

Развіццё пазнавальнай актыўнасці вучняў пры вывучэнні вучэбнага прадмета “Беларуская мова” праз выкарыстанне эфектыўных арфаграфічных заданняў на II ступені агульнай сярэдняй адукацыі.

1.4. Задачы вопыту

1.4.1. Выявіць узровень арфаграфічнай пісьменнасці вучняў па вучэбнаму прадмету “Беларуская мова” праз правядзенне кантрольных дыктантаў, назіранняў; правесці дэтальны аналіз вынікаў.

1.4.2. Падабраць і сістэматызаваць арфаграфічныя заданні, якія садзейнічаюць павышэнню і развіццю арфаграфічнай пісьменнасці вучняў.

1.4.3. Распрацаваць сістэму работы па выкарыстанні эфектыўных заданняў, якія спрыяюць павышэнню і развіццю арфаграфічнай пісьменнасці вучняў; прымяніць іх на розных этапах вучэбных заняткаў.

1.4.4. Абгрунтаваць выніковасць і эфектыўнасць сістэматычнага выкарыстання арфаграфічных заданняў на этапах вучэбных заняткаў.

1.5. Працягласць работы над вопытам

Работа над вопытам пачалася ў 2016 годзе і прадаўжалася да 2021 года.

Першы этап – дыягнастычны (выяўленне ўзроўню сфарміраванасці арфаграфічных уменняў і навыкаў вучняў, вывучэнне навуковай і вучэбна-метадычнай літаратуры).

Другі этап – практычны (падбор і сістэматызацыя заданняў па арфаграфіі, распрацоўка сістэмы работы па павышэнні арфаграфічнай пісьменнасці вучняў).

Трэці этап – абагульняючы (абгрунтаванне эфектыўнасці і выніковасці вопыту; сістэматычнае выкарыстанне арфаграфічных заданняў на розных этапах вучэбных заняткаў).

2. Апісанне тэхналогіі вопыту

2.1. Вядучая ідэя вопыту заключаецца ў сістэматычным выкарыстанні на вучэбных занятках па беларускай мове эфектыўных заданняў, якія садзейнічаюць павышэнню арфаграфічнай пісьменнасці вучняў і развіццю іх пазнавальнай актыўнасці.

2.2. Апісанне сутнасці вопыту

Пытанне аб эфектыўнасці навучання арфаграфіі застаецца асноўным у методыцы выкладання беларускай мовы. В. У. Протчанка падкрэслівае, што “толькі тая педагагічная тэорыя мае вартасць, якая рэальна ўвасабляецца ў школьнай практыцы” [4, c. 23]. С. М. Якуба адзначае, што “веданне арфаграфічных нормаў у значнай ступені забяспечвае стабільнасць у сферы моўнай камунікацыі і садейнічае фарміраванню арфаграфічнай пісьменнасці” [7]. У. І. Куліковіч звяртае ўвагу на тое, што “развіццю пазнавальнай актыўнасці вучняў, удасканаленню моўнай практыкі, павышэнню культуры маўлення як вялікага фактара грамадскага развіцця садзейнічае арфаграфічная пісьменнасць” [3].

Праблему развіцця пазнавальнай актыўнасці вучняў Т. І. Шамава разглядае “і як мэту дзейнасці, і як сродак яе дасягнення, і як вынік” [5, с. 86]. На думку

Г. І. Шчукінай, фарміраванню пазнавальнай актыўнасці спрыяюць змест навучання, працэс пазнавальнай дзейнасці вучняў і адносіны, якія складваюцца ў адукацыйным працэсе паміж яго ўдзельнікамі [6, с. 27]. І. Ч. Босы адзначае, што “пазнавальная актыўнасць вучня выражаецца ў імкненні вучыцца, пераадольваючы цяжкасці на шляху да ведаў” [2, c. 7].

Такім чынам, развіццё пазнавальнай актыўнасці вучняў на ўроках беларускай мовы садзейнічае фарміраванню арфаграфічных умення і навыкаў.

Мною распрацавана сістэма, якая заключаецца ў эфектыўным выкарыстанні арфаграфічных заданняў на розных этапах вучэбных заняткаў.

Этапы павышэння арфаграфічнай пісьменнасці вучняў

|  |  |  |
| --- | --- | --- |
| Этапы работы | Сістэма заданняў | Плануемы вынік |
| I. Этап праверкі дамашняга задання.5–9 класы | Слоўнікавыя, выбарачныя, размеркавальныя дыктанты; рэдагаванне тэкстаў; арфаграфічныя хвілінкі; прыёмы “Карэктар”, “Знайдзі словы з памылкамі; гульня “Прапушчаная літара”; тэставыя заданні. | Павышэнне базавых ведаў, уменняў бачыць арфаграму. Графічнае абазначэнне арфаграм і тлумачэнне напісання слоў; прывядзенне прыкладаў аналагічных напісанняў; падбор аднакаранёвых слоў. |
| II. Этап актуалізацыі ведаў і спосабаў дзейнасці.5–9 класы | Тэставыя заданні; бліц-тэст; узнаўленне правіла па схеме; прыёмы “Свая апора”, “Тэма ў пытаннях”; гульня “Выберы тры словы”; праблемнае пытанне. | Знаходжанне арфаграм у словах розных часцін мовы і іх графічнае абазначэнне і тлумачэнне.  |
| III. Этап тлумачэння новага матэрыялу.5–9 класы | Праца з арфаграфічным і тлумачальным слоўнікамі; скла-данне схем; узнаўленне правіла па схеме; арфаграфічны разбор слова; праблемнае пытанне.  | Веданне асноўных правіл вымаўлення і напісання галосных і зычных. Уменне пісаць словы ў адпаведнасці з вывучанымі правіламі. |
| IV. Этап праверкі разумення новага вучэбнага матэрыялу.5–9 класы | Вусны аналіз напісання слоў, абапіраючыся на тэарэтычны матэрыял; бліц-тэст; узнаўленне правіла па схеме; прыём “Ключавыя словы і выразы”; гульня “Прапушчаная літара”; прыём “Сакаліны зрок”. | Уменне правільна вымаўляць гукі і іх спалучэнні; правільна ставіць націск у словах; пісаць словы ў адпаведнасці з правіламі. Фарміраванне маў-ленчых уменняў, арфаграфіч-ных уменняў і навыкаў вучняў. |
| V. Этап замацавання ведаў і спосабаў дзейнасці.5–9 класы | Слоўнікавыя, выбарачныя, размеркавальныя дыктанты; тэставыя заданні; прыёмы “Карэктар”, “Сакаліны зрок”, “Ліст з белымі плямамі”, “Пяты лішні”; пераклад словазлучэнняў, сказаў з рускай мовы на беларускую; узнаўленне правіла па прапанаванай схеме. Хвілінкі творчасці: эсэ, міні-сачыненне, працяг тэксту. Праца з лінгвістычнымі слоўнікамі. | Уменне знаходзіць арфаграмы ў словах розных часцін мовы, тлумачыць іх. Уменне вызначаць марфемы і ўтваральную аснову слова, утвараць новыя словы. Развіццё творчых здольнасцей вучняў. Удасканальванне арфа-графічных уменняў і навыкаў вучняў. Уменне абагульняць вывучаны матэрыял. |
| VI. Этап інфарміра-вання аб дамашнім заданні.5–9 класы | Складанне тэставых заданняў, слоўнікавых дыктантаў; напісанне сачыненняў, эсэ; падрыхтоўка картак па арфаграфіі; падрыхтоўка паведамленняў на лінгвістычную тэму; прыём “Тэма ў пытаннях”. | Здольнасць да самакантролю. Уменне падрыхтаваць паведам-ленне, напісаць сачыненне, эсэ. Уменне абагульняць і сістэ-матызаваць вывучаны матэрыял. |

Вопыт паказвае, што арфаграфічная пісьменнасць вучняў адчувальна ўзрастае, калі яны ўсвядомілі найважнейшыя тэарэтычныя палажэнні беларускай арфаграфіі; маюць дакладнае ўяўленне аб арфаграме; засвоілі асноўныя прынцыпы правапісу; зразумелі існуючыя суадносіны паміж вымаўленнем і напісаннем. Работу над арфаграфічным правілам будую па схеме: стварэнне праблемнай сітуацыі і мэтавая ўстаноўка з матывацыяй неабходнасці ведання гэтай арфаграмы; выснова вучня, знаёмства з высновай падручніка; перавод тэарэтычных ведаў ва ўменне карыстацца гэтымі ведамі (складанне алгарытму разважання); адпрацоўка ўзору разважання на аснове выканання практыкаванняў; дыягнастычная і карэкцыйная работа. На кожным уроку праводжу арфаграфічныя хвілінкі, якія дазваляюць выявіць узровень засваення вучэбнага матэрыялу, актывізуюць увагу вучняў і ствараюць аснову для развіцця арфаграфічнай пісьменнасці (дадатак 3).

У 5 класе на вучэбных занятках арганізую калектыўную дзейнасць вучняў. Напрыклад, пры вывучэнні тэмы “Вымаўленне і правапіс галосных о, э, а” на этапе праверкі дамашняга задання праводжу слоўнікавую работу. Вучні прагаворваюць гукі, запісваюць словы і тлумачаць іх напісанне (в..сна, л..сны, п..рсцёнак, л..снічоўка, пам..яць, г..рны, мар..з, мар..зы, р..ка, р..кі). На этапе актуалізацыі ведаў і спосабаў дзейнасці засяроджваю ўвагу на правапісе слоў*горны, мароз, маразы, рака, рэкі.* Задаю пытанні: Чаму мы запісалі гэтыя словы? Якой будзе тэма ўрока? Якую праблему будзем вырашаць? Пачынаецца этап рашэння вучэбнай задачы (вучэбны дыялог). Паспяховае рашэнне праблемных сітуацый спрыяе фарміраванню мыслення, што станоўча ўплывае на развіццё самастойнасці, моўнага чуцця вучняў, абуджае цікавасць да прадмета. На этапе тлумачэння новага матэрыялу вучні працуюць са схемай-апорай “Правапіс слоў з літарамі о, э, а”. На этапе замацавання ведаў і спосабаў дзейнасці выкарыстоўваю прыём “Сакаліны зрок”: зачытаць толькі словы з літарамі о, э, растлумачыць іх правапіс (ж..мчуг, ш..сцёрка, ш..ры, ж..мчужына, р..ка, р..кі, с..рца, с..рдэчны, х..лад, мар..зны, гр..м, гр..мець, кр..шка, кр..шыць, майст..рня, майст..р). Прапаную заданне: змяніць словы або падабраць аднакаранёвыя так, каб галосныя о, э сталі не пад націскам (1 варыянт: звон, шэрсць, дождж, колер, шэпт, чорны, розум; 2 варыянт: малочны, промні, грэбень, шэлест, рэкі, холад, пчолы). Выкарыстоўваю прыём “Карэктар”, гульню “Пяты лішні”, заданні на выпрацоўку арфаграфічных уменняў і навыкаў. Выкананне ўсіх заданняў дасканала правяраю, праводжу карэкцыйную работу і прапаную выканаць інтэрактыўнае заданне “Правапіс слоў з літарамі о, э, а” (дадатак 3). На этапе інфарміравання аб дамашнім заданні прапаную выканаць практыкаванне з падручніка або скласці слоўнікавы дыктант па тэме ўрока.

У 6 класе для павышэння арфаграфічнай пісьменнасці вучняў выкарыстоўваю індывідуальныя заданні-карткі, тэставыя заданні, слоўнікавыя, размеркавальныя, выбарачныя дыктанты. Пры вывучэнні тэмы “Правапіс -н-, -нн- у прыметніках” на этапе праверкі дамашняга задання паўтараем тэму “Правапіс у і ў” (бліц-тэст з каменціраваннем адказаў); калектыўна правяраем дамашняе практыкаванне; вучні выконваюць індывідуальныя заданні (дадатак 3). На этапе актуалізацыі ведаў і спосабаў дзейнасці арганізую работу па паўтарэнні тэрмінаў (суфіксальны спосаб утварэння прыметнікаў, словаўтваральныя і формаўтваральныя суфіксы) і прапаную ў папярэднім заданні (бліц-тэст) знайсці прыметнікі, паспрабаваць растлумачыць іх правапіс (праблемнае пытанне). На этапе тлумачэння новага матэрыялу арганізую калектыўную працу з тэарэтычным матэрыялам падручніка і падрабязным аналізам прыкладаў, запісаных на дошцы. На этапе замацавання ведаў і спосабаў дзейнасці вучні выконваюць практыкаванне (запісаць словы, зрабіць выснову пра напісанне -н-, -нн- у залежнасці ад утваральнай асновы: калядны, вячэрні, зорны, санны, песенны, шкляны, дзённы, цагляны, шырачэнны, даўжэнны, палымяны, вогненны, іменны); пішуць выбарачны дыктант і тлумачаць правапіс -н-, -нн- у прыметніках; самастойна выконваюць рознаўзроўневыя заданні (дадатак 3). Пасля праверкі рознаўзроўневых заданняў і карэкцыйнай работы вучні выконваюць інтэрактыўнае заданне “Правапіс -н-, -нн- у прыметніках” (дадатак 3). На этапе інфарміравання аб дамашнім заданні прапаную скласці размеркавальны дыктант па тэме ўрока або напісаць сачыненне “Зімовы дзень”, выкарыстоўваючы прыметнікі з -н-, -нн-; падрыхтаваць вучэбнае паведамленне “Правапіс -н-, -нн- у прыметніках”.

Перад тлумачэннем тэмы «Правапіс не (ня)  з  прыметнікамі»  ў  6 класе  на этапе актуалізацыі ведаў і спосабаў дзейнасці праводжу арфаграфічную хвілінку, у якую ўключаю словы на правапісе не (ня) з назоўнікамі, дзеясловамі, прыметнікамі. Гэта дапамагае на матывацыйным  этапе ўрока сфарміраваць  арыенціровачную аснову дзейнасці вучняў да плануемай тэмы ўрока і стварыць  праблемную сітуацыю.

У 7 класе пры вывучэнні тэмы “Правапіс прыслоўяў праз дэфіс” на этапе праверкі дамашняга задання паўтараем тэарэтычны матэрыял па тэме “Правапіс падоўжаных зычных” (прыём “Тэма ў пытаннях”); прапаную выканаць заданне “Падбяры сваякоў” (падабраць і запісаць па тры прыклады да слоў насенне, Ульяна, група). Напісанне кожнага слова суправаджаецца графічным абазначэннем арфаграм і тлумачэннем правапісу. На этапе актуалізацыі ведаў і спосабаў дзейнасці правожду работу з тэкстам “Лясное возера”, калектыўна вызначаем тэму і мэту ўрока (дадатак 3). На этапе тлумачэння новага матэрыялу арганізую калектыўную работу з тэарэтычным матэрыялам і прапаную растлумачыць правапіс прыслоўяў, якія вызначылі ў вышэйназваным тэксце. На этапе замацавання ведаў і спосабаў дзейнасці вучні выконваюць вуснае заданне: растлумачыць правапіс прыслоўяў абы-як, куды-небудзь, далёка-далёка, раз-пораз, крыж-накрыж, сюды-туды, па-новаму, па-сяброўску, па-сабачы, па-другое, па-бацькоўску; пішуць выбарачны дыктант і правяраюць па кюар коду; звяртаюцца да тэарэтычнага матэрыялу з мэтай карэкцыі ведаў. Выкарыстоўваю прыём “Ліст з белымі плямамі” (дапісаць па тры прыслоўі да кожнага рада: а) марозны; б) бетонны; в) вераб’іны). Прапаную выканаць тэставыя заданні, размешчаныя на адзіным інфармацыйна-адукацыйным рэсурсе, заданні па варыянтах, індывідуальныя заданні па картках. Выкананне ўсіх заданняў правяраем індывідуальна і калектыўна. Вучні выпраўляюць памылкі, робяць вывад аб правапісе прыслоўяў праз дэфіс і выконваюць рознаўзроўневыя заданні (дадатак 3). На этапе інфарміравання аб дамашнім заданні прапаную запісаць сказы, раскрываючы дужкі, і графічна растлумачыць правапіс прыслоўяў; скласці слоўнікавы дыктант або выканаць тэставыя заданні па тэме “Правапіс прыслоўяў праз дэфіс”.

Пабудаваная такім чынам работа садзейнічае ўсвядомленаму ўспрыманню вучэбнага матэрыялу, павышэнню арфаграфічнай пісьменнасці вучняў і пераходу да сістэматычнай самастойнай арфаграфічнай работы ў 8–9 класах.

У 8 класе выкарыстоўваю тэставыя заданні, комплексную работу з тэкстам, складанне сказаў, пераклад сказаў і тэкстаў, вусны адказ на тэарэтычнае пытанне з выкарыстаннем апорных схем, слоўнікавыя дыктанты. Пры вывучэнні тэмы “Сказы з аднароднымі членамі” на этапе праверкі дамашняга задання паўтараем тэму “Правапіс мяккага знака і апострафа” шляхам выканання інтэрактыўнага тэставага задання, размешчанага на адзіным інфармацыйна-адукацыйным рэсурсе. На этапе актуалізацыі ведаў і спосабаў дзейнасці выкарыстоўваю тэкст “Зіма ў лесе” (дадатак 3). Вучні знаходзяць і зачытваюць сказы з аднароднымі членамі (апора на раней набытыя веды пра аднародныя члены сказа), тлумачаць правапіс выдзеленых слоў. На этапе тлумачэння новага матэрыялу праводжу гутарку па праблемных пытаннях: Як спалучаюцца паміж сабой аднародныя члены ў сказах? Якія словы не з’яўляюцца аднароднымі членамі сказа? Арганізую калектыўную работу з тэарэтычным матэрыялам падручніка, зачытваем сказы, запісаныя на дошцы і тлумачым умовы пастаноўкі знакаў прыпынку пры аднародных членах. Каб усе вучні маглі хутка сарыентавацца ў новай тэме і авалодаць моўнымі тэрмінамі, выкарыстоўваю прыём “Ключавыя словы і выразы” (запісаны на дошцы). На этапе замацавання ведаў і спосабаў дзейнасці вучні выконваюць практыкаванне з падручніка: запісаць сказы, вызначыць аднародныя члены, растлумачыць пастаноўку знакаў прыпынку; графічна растлумачыць правапіс выдзеленых слоў. Прапаную выканаць тэставыя заданні, размешчаныя на адзіным інфармацыйна-адукацыйным рэсурсе, растлумачыць умовы пастаноўкі знакаў прыпынку пры аднародных членах сказа; рознаўзроўневыя заданні (дадатак 3). Выкарыстоўваю прыём “Карэктар”: выправіць пунктуацыйныя памылкі ў схемах да сказаў з аднароднымі членамі (дадатак 3). Праверка выканання ўсіх практыкаванняў абавязкова суправаджаецца арфаграфічным аналізам, тлумачэннем умоў пастаноўкі знакаў прыпынку пры аднародных членах сказа. На этапе інфарміравання аб дамашнім заданні прапаную падрыхтаваць лінгвістычнае паведамленне “Правапіс е, ё, я ў пытаннях”; напісаць сачыненне “Зімовы пейзаж”, выкарыстоўваючы сказы з аднароднымі членамі; скласці слоўнікавы дыктант або пяць тэставых заданняў па тэме “Правапіс е, ё, я”.

Паслядоўна праведзеная работа па павышэнні арфаграфічнай пісьменнасці садзейнічае развіццю трывалых навыкаў літаратурнага вымаўлення і правапісу, выпрацоўцы спосабаў навучальнай дзейнасці і падрыхтоўцы вучняў да самастойнага стварэння сістэмы заданняў па арфаграфіі і пабудове лагічных ланцужкоў разважанняў у 9 класе (дадатак 1). Самастойная дзейнасць па складанні арфаграфічных заданняў (слоўнікавыя, выбарачныя, размеркавальныя, лічбавыя дыктанты; тэставыя заданні; пераклад словазлучэнняў, сказаў з рускай мовы на беларускую; індывідуальныя карткі) садзейнічае развіццю арфаграфічнай пісьменнасці, рэфлексіўных, ацэначных уменняў і навыкаў вучняў. Навучанне арфаграфіі нельга ўявіць без неабходнасці выпрацоўкі ў вучняў свядомых суадносін паміж вымаўленнем і напісаннем. Вучні аналізуюць фанетычны склад слова, называюць арфаграмы, якія падпарадкоўваюцца фанетычнаму, марфалагічнаму прынцыпам правапісу (дадатак 3). Пры марфемным, словаўтваральным і марфалагічным разборах слоў тлумачаць асаблівасці іх напісання, абумоўленыя марфемнай будовай (напрыклад, пасля прыставак, якія заканчваюцца на зычны, перад літарамі *е, ё, ю, я, і* пішацца апостраф: без’языкі, пад’еўшы, аб’ява); словаўтварэннем (пішуцца праз злучок словы, утвораныя шляхам паўтору: ціха-ціха, раз-пораз); граматычным значэннем (адрозніваюцца канчаткі дзеясловаў 2-й асобы множнага ліку будучага простага часу абвеснага ладу і канчаткі дзеясловаў 2-й асобы множнага ліку загаднага ладу: потым адпачняце – крыху адпачніце).

Выкарыстаныя метады і прыёмы садзейнічаюць выпрацоўцы практычных уменняў і навыкаў, развіццю камунікатыўнай культуры вучняў, што дапамагае ім граматычна правільна ствараць і афармляць вусныя і пісьмовыя паведамленні.

2.3. Выніковасць і эфектыўнасць вопыту

У 9 класе праведзена дыягностыка ўзроўню пазнавальнай актыўнасці і пазнавальнай патрэбнасці, якая паказала, што 88% вучняў маюць высокі і сярэдні ўзроўні пазнавальнай актыўнасці. 76% вучняў могуць самастойна знайсціадказ на пастаўленае пытанне, 80% эмацыянальна адносяцца да цікавага для іх занятку, 76% вучняў задаюць пытанні пры вывучэнні вучэбнага матэрыялу (дадатак 3).

Вынікі кантрольнага дыктанта, праведзенага ў 9 класе, паказалі, што 72% вучняў напісалі яго на высокім і дастатковым узроўнях. 76% вучняў 9 класса навучаюцца на высокім і дастатковым узроўнях па беларускай мове (дадатак 3).

Прааналізаваўшы сваю дзейнасць і дзейнасць вучняў, прыйшла да высновы, што сістэматычнае выкарыстанне арфаграфічных заданняў садзейнічае павышэнню арфаграфічнай пісьменнасці вучняў, развіццю іх пазнавальнай актыўнасці і дазваляе вызначыць індывідуальны адукацыйны маршрут з улікам здольнасцей і інтарэсаў.

3. Заключэнне

Дадзены педагагічны вопыт актуальны ва ўмовах павышэння арфаграфічнай пісьменнасці, сацыяльнага і культурнага самавызначэння вучняў. Сістэматычная арфаграфічная работа садзейнічае фарміраванню ў вучняў трывалых навыкаў літаратурнага вымаўлення і правапісу; забяспечвае развіццё лагічнага мыслення; спрыяе выпрацоўцы спосабаў навучальнай дзейнасці, неабходных для асэнсавання законаў беларускай мовы.

Педагагічны вопыт можа быць выкарыстаны настаўнікамі I, II і III ступеняў агульнай сярэдняй адукацыі пры вывучэнні беларускай мовы.

Паказчыкам паспяховасці вопыту з’яўляецца ўдзел у абласных, рэспубліканскіх, міжнародных канферэнцыях, выставах, конкурсах; публікацыі ў зборніках канферэнцый, на лічбавых носьбітах у сетцы Інтэрнэт (дадатак 2). Педагагічны вопыт трансліраваўся ў рамках работы школьнага метадычнага аб’яднання настаўнікаў беларускай мовы і літаратуры, раённага рэсурснага цэнтра настаўнікаў беларускай мовы і літаратуры, на паседжаннях педагагічных саветаў.

Перспектыва ўдасканалення педагагічнага вопыту заключаецца ў далейшым правядзенні работы па выкарыстанні распрацаванай сістэмы арфаграфічных заданняў у прафесійнай практыцы.

Спіс літаратуры

1. Адукацыйны стандарт базавай адукацыі [Электронны рэсурс] // Нацыянальны прававы інтэрнэт-партал Рэспублікі Беларусь. – Рэжым доступу: <http://multilang.pravo.by/ru/Term/Index/4555?langName=ru&page=1&type=3>. – Дата доступу: 05.03.2021.

2. Босы, І. Ч. Актывізацыя пазнавальнай дзейнасці праз дыферэнцыяцыю навучання / І. Ч. Босы // Беларуская мова і літаратура. – 2007. – № 4. – С. 3–7.

3. Куліковіч, У. І. Тэарэтычныя праблемы сучаснай беларускай арфаграфіі [Электронны рэсурс] / У.І.Куліковіч. – Рэжым доступу: <https://mail.google.com/mail/u/0/#inbox?projector=1>. – Дата доступу: 20.04.2018.

4. Протчанка, В. У. Актуальныя праблемы тэорыі і практыкі навучання беларускай мове / В.У. Протчанка. – Мінск: Нац. ін-т адукацыі, 2001. – 212 с.

5. Шамава, Т.І. Актывізацыя навучання школьнікаў / Т.І. Шамава. – Масква : Педагогіка, 1990. – 208 с.

6. Шчукіна, Г. І. Педагагічныя праблемы фарміравання пазнавальных інтарэсаў вучняў / Г. І . Шчукіна. – Масква : Педагогіка, – 2008. – 198 с.

7. Якуба, С. М. Прыёмы карэкціроўкі арфаграфічных уменняў і навыкаў вучняў [Электронны рэсурс] / С.М. Якуба. – Рэжым доступу: [https://elib.bsu.by/bitstream/123456789/25562/1/Прыёмы%20карэкціроўкі-Якуба.pdf](https://elib.bsu.by/bitstream/123456789/25562/1/%D0%9F%D1%80%D1%8B%D1%91%D0%BC%D1%8B%20%D0%BA%D0%B0%D1%80%D1%8D%D0%BA%D1%86%D1%96%D1%80%D0%BE%D1%9E%D0%BA%D1%96-%D0%AF%D0%BA%D1%83%D0%B1%D0%B0.pdf). – Дата доступу: 10.07.2020.